A partî dal 2023 il plan di formazion linguistiche e culturâl (FOLC) al deventarà obligatori te selezion dal personâl docent intes isulis Baleârs. La gnove e je stade comunicade de rapresentante dal guvier locâl intant de taule di confront su la gnove normative leade ae educazion. Fin cumò par acedi aes graduatoriis al bastave un nivel C1 di catalan. Cun chest an che al ven, invezit, al sarà sante scugne ancje il certificât di abilitazion al insegnament de e in lenghe catalane pes primariis e pes secondariis definît cul plan di formazion linguistiche e culturâl.
Internazionalitari
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
23/06/22
Paîs Catalans: insegnâ par catalan, novitâts tes Baleârs
Paîs Catalans: acès ae universitât, catalan no plui preferenziâl
I students che a àn di fâ lis provis di acès ae universitât (PAU) a varan di domandâ in maniere esplicite di fâ i esams par catalan par mieç di un formulari anonim là che a podaran optâ ancje pal castilian o pal ocitan aranês. E je la strade sielzude dal consei interuniversitari de Catalogne par rispuindi a di une sentence dal tribunâl superiôr di justizie che e calcole di no costituzionâl il fat di presentâ il test dai esams par castilian dome ai students che lu domandin in maniere esplicite. L’an passât, in spiete de sentence definitive, i esaminadôrs a vevin domandât a ducj i students in ce lenghe che a volevin fâ l’esam (cul 95% di lôr che al veve sielzût il catalan) ma pal tribunâl ancje chest sisteme al varès favorît il catalan.
Paîs Catalans: inviade la campagne “Ensenyants pel valencià”
Cul coordenament de organizazion pai dirits linguistics Plataforma per la llengua e je stade inviade tal Paîs Valenzian une campagne che si propon di sburtâ lis istituzions a fâ un sfuarç normatîf e economic par fâi cuintri ai pas indaûr dal catalan intal insegnament. A sotscrivi il manifest de campagne “Ensenyants pel valencià” par mieç de pagjine web di pueste a son clamâts i professôrs e i mestris dal Paîs Valenzian. Il document al fâs indenant des propuestis concretis par sburtâ il catalan intes scuelis dal teritori. Par esempli si domande di eliminâ la esenzion linguistiche dal valenzian intes provinciis là che il castilian al è plui fuart, di invistî intai nîts e tes scuelis de infanzie là che si fâs ativitât par catalan o ancje di slargjâ il model de universitât di València che cuntun plan di incressite dai insegnaments par catalan e à otignût che in cinc agns i cors in lenghe proprie a passassin dal 25 al 42%.
Ocitanie: in cressi la edizion 2022 di La passem!
La gnove edizion di La passem! si è davuelte dai 2 ai 5 di Jugn scjavaçant une buine fete de Ocitanie sudocidentâl, di Sent Martin de Senhans / Saint-Martin-de-Seignanx a Pau. Ispirade ae Korrika basche, la corse bienâl si propon di incressi la atenzion sociâl e di racuei fonts pe lenghe ocitane. Inmaneade de associazion Ligams, la prime edizion de manifestazion si veve davuelte tal 2018 cuntune buine adesion e tirant sù 48 mil euros impleâts par finanziâ iniziativis a pro de lenghe. Par vie de pandemie, vie pal 2020 la corse si veve davuelte dome in forme simboliche. Chest an invezit La passem! e je tornade dal vîf dilunc di un percors di passe 600 chilometris là che i coridôrs a son stâts compagnâts di ativitâts di animazion in ducj i paîs traviersâts. In gracie di centenârs di partecipants a son stâts racuelts uns 65 mil euros.
Finlande: blocât in Russie il canâl informatîf plurilengâl YLE
Roskomnadzor, la agjenzie russe che e controle i servizis radiotelevisîfs e di stampe, e à blocât a partî dai 2 di Jugn la pussibilitât pai citadins rus di acedi ai servizis informatîfs in rêt ufierts de emitente finlandese YLE. Si trate dal cuint mieç di comunicazion de aree scandinave censurât intai ultins agns des autoritâts di Mosche. Il prin al jere stât il gjornâl in linie The Barents Observer, bandît ancjemò tal Fevrâr dal 2019. Ducj i canâi informatîfs blocâts a àn une element in comun, ven a dî il fat di vê spazis informatîfs ancje par rus. YLE, in plui che par finlandês e par rus, e ufrìs servizis ancje par inglês e par sami. La emitente e je simpri stade atente ancje ai dirits des minorancis ufrint informazions no dome pes comunitâts di lenghe finlandese che a vivin intai stâts dongje, ma ancje pe minorance russofone interne e pes comunitâts sami che a vivin in Finlande, Svezie, Norvegje e Federazion Russe.
Scozie: fonts par gnûfs operadôrs pe lenghe gaeliche
Par mieç di un font gnûf, la agjenzie pe lenghe gaeliche scozese (Bòrd na Gàidhlig) e à assegnât passe mieç milion di sterlinis par 21 progjets indreçâts a cjapâ sù a vore o a stabilizâ un lavoradôr dedicât al disvilup de lenghe. I progjets fats indenant a son stâts judicâts cussì bogns che la agjenzie e à decidût di dopleâ la dotazion economiche assegnade sul imprin. A ricevi i finanziaments a son stadis realtâts che a operin intal cjamp de culture, de istruzion e dal sociâl, sei tes areis là che il gaelic al è ancjemò fevelât di une part impuartante de popolazion tant che lis isulis ocidentâls, sei ta chês là che la lenghe e je daûr a jessi recuperade tant che la citât di Edimburc.
Gales: sît dedicât a cui che al impare la lenghe proprie
Inte suaze dal festival zovanîl Urdd Eisteddfod si à presentât Lingo360, un gnûf sît informatîf dedicât a cui che al è daûr a imparâ il galês o che nol à ancjemò avonde confidence cun cheste lenghe. In plui di proponi articui su diviers argoments scrits di pueste par chest public, il sît al propon ancje risorsis lessicâls par judâ la leture e zûcs par praticâ la lenghe.
Paîs Basc: refudât il ricors di Seaska cuintri dal guvier francês
Il tribunâl aministratîf di Pau al à refudât di esaminâ il ricors presentât di Seaska – la federazion des scuelis a imersion dal Paîs Basc dal Nord – cuintri dal ministeri pe educazion francês par no vê rispietât l’acuardi che al permeteve di davuelzi i esams scolastics par euskara. La convenzion e jere stade sotscrite dal ministeri ancjemò tal 2019 cul ufici public pe lenghe basche e cu la stesse Seaska ma fin cumò la direzion scolastiche teritoriâl che e dipent dal ministeri si à simpri refudade di metile in vore. La magjistrature no je jentrade tal mert de cuistion ma si à limitade a segnalâ un fal formâl inte procedure. Dut câs, pe direzion di Seaska, si tratarès dome di une scuse par no jentrâ tun teme politic une vore imberdeât. Par chest la federazion des ikastolas e je cumò daûr a inmaneâ pes prossimis setemanis une rispueste politiche. Par intant i students des scuelis imersivis baschis che sul finâl di Jugn a àn di frontâ i esams di acès ae universitât no san ancjemò se a podaran fâlu par francês e par euskara, o dome te lenghe dal stât.
Stât francês: 93 candidâts de rêt R&PS intes legjislativis
Ai 12 e ai 19 di Jugn la Republiche francese e je interessade des elezions legjislativis che a decidaran la composizion dal Parlament. In corse a son ancje disinis di candidât espression dai moviments politics rapresentatîfs des comunitâts minorizadis cjapadis dentri dai confins statâi. La plui part si le cjate tes filis de rêt Régions et Peuples Solidaires (R&PS) che ta chestis elezions e presente 93 candidâts che a rivin di Alsazie e Lorene, Bretagne, Corsiche, Francje Contee, Ocitanie, Paîs Basc setentrionâl e Paîs Catalans. Rispiet aes legjislativis stadis la coalizion nazionalitarie e à rivât a proponi un 8% in plui di candidâts. I contignûts de lôr propueste si ju cjate tal “Manifest par une Republiche Federâl”. Inte Assemblee in scjadince a jerin cuatri i parlamentârs espression di cheste aleance, trê cors (Jean-Félix Acquaviva, Michel Castellani e Paul-André Colombani) e un breton (Paul Molac).
Font: R&PS, 31/05/22
Paîs Basc: in calâ l’ûs public dal euskara tal Nord
Il grup di vore Cluster Sociolonguistique al à presentât i risultâts di une inchieste sui ûs linguistics intal Paîs Basc che jenfri il Setembar e l’Otubar dal an passât e à permetût di studiâ il compuartament di uns 600 mil personis. L’ûs de lenghe basche tai spazis publics framieç des personis cun plui di sîs agns al è in medie dal 12,6%, un dât stabil rispiet ae inchieste fate sîs agns prime. La situazion e je dut câs une vore divierse a seconde dai teritoris che a componin Euskal Herria: l’ûs public dal euskara al è di fat dal 31% in Gipuzkoa ma al va jù al 9% in Bizkaia par movisi tra il 5 e il 6% inta chês altris provinciis baschis. In particolâr intal Paîs Basc dal Nord sot aministrazion francese l’ûs public de lenghe proprie al è daûr a calâ cence interuzion almancul dal 1997 incà. Par esempli te aree de Zuberoa e de Basse Navare, in sîs agns, l’ûs dal euskara tai spazis publics al è passât dal 14,6 al 10,5% cundut che la lenghe e je cognossude di sù par jù il 50% de popolazion. Al è però di dî che, sei ta cheste zone che tal rest dal Paîs Basc, l’ûs public de lenghe al è daûr a cressi tra i plui zovins (cuntune medie dal 19,3% tra i fruts sot dai 14 agns).
Font: MediaBask, 30/05/22
Corsiche: Currilingua 2022 si corarà ai 26 di Jugn
Metude in pîts l’an passât dal coletîf Parlemu Corsu, la gnove edizion de Currilingua – la corse pe lenghe ispirade ae Korrika basche – si davuelzarà ai 26 di Jugn. La prime edizion de corse e veve viodût la partecipazion di uns 400 personis e cjapât dentri un percors di 90 chilometris. Chest an, invezit, i chilometris corûts a saran 101 di Aleria a Bunifazziu / Bonifacio. Ancje tal 2022 la corse si davuelzarà dute tune zornade ma za si lavore par che la edizion dal 2023 e cjapi dentri doi dîs. L’an passât in gracie de Currilingua a jerin stâts tirâts sù 14 mil euros impleâts po par diviersis iniziativis a pro de lenghe corse.
09/06/22
Paîs Catalans: blocât il percors de gnove leç su la educazion
Riunion straordenarie ai 30 di Mai pal esecutîf catalan clamât a fâ buine une norme che si propon di tutelâ lis direzions dai centris educatîfs publics dai efiets de sentence dal tribunâl superiôr di justizie de Catalogne che e impon un 25% dal orari di lezion par castilian. La cort i à dât timp al guvier catalan fintremai i 31 di Mai par che al dedi indicazions ai istitûts scolastics di meti in vore i contignûts de sentence. Dut câs, par che la norme fate buine dal esecutîf e jentri in vore, al covente ancje il vôt dal Parlament. Il guvier catalan al contave di evitâ chest passaç in gracie de gnove normative su la educazion concuardade di ERC, Junts per Catalunya, PSC e En Comú Podem – che e definìs il catalan lenghe veicolâr pal insegnament e pal acet e il castilian lenghe di ûs curicolâr – dome che il percors di aprovazion in Parlament si à blocât dopo che lis diestris spagnolistis (PP, Ciudadanos e Vox) a àn domandât ae comission des garanziis statutariis di verificâ se i contignûts dal test a son compatibii cul statût di autonomie. Al è di dî che la propueste par mendâ la leç su la educazion, cundut dal acuardi tra i partîts principâi de aree nazionalitarie e progressiste, e je stade contestade cun fuarce ancje de CUP (çampe indipendentiste) e di diviersis realtâts impegnadis pe lenghe che le calcolin un ricognossiment de fin dal sisteme scolastic catalan a imersion.
Ream Unît: prin pas a Londre pe leç sul irlandês
Ai 25 di Mai la propueste di leç su identitât e lenghe de Irlande dal Nord e à tacât il so percors legjislatîf intal Parlament dal Ream Unît. Si stime che, par che e deventi leç, a coventaran almancul sîs mês. La norme e varès di fissâ i spazis di tutele e di promozion de lenghe gaeliche irlandese intes sîs conteis de Irlande dal Nord sot aministrazion britaniche. Pai sogjets che di agns si batin pai dirits linguistics si trate di un prin pas indenant ancje se il test al previôt mancul garanziis e mancul pussibilitâts di ce che si domandave e di ce che al jere stât prometût ancjemò cui acuardis di pâs pe Irlande dal Nord. Dopo agns di imobilisim, l’esecutîf britanic si à decidût a intervignî sei pal gnûf bloc des istituzions nordirlandesis – causât dai unioniscj dal DUP – che al impedìs ogni azion normative pe lenghe a nivel locâl, sei pal cressi de mobilitazion popolâr a pro dal irlandês che ai 21 di Mai si à concretizade ancje tune manifestazion di 20 mil personis a Béal Feirste / Belfast, la plui grande mai viodude in Irlande dal Nord su chest teme.
Stât spagnûl: azion a pro des lenghis uficiâls in Parlament
Il grup parlamentâr di Unidas Podemos, intune cui principâi partîts nazionalitaris bascs, catalans e galizians (EH Bildu, PNV, ERC, Junts, CUP, PDeCat, Más País, Compromís, BNG), a àn presentât inte Cjamare dai deputâts di Madrid une propueste di riforme dal regolament dal Parlament che e permeti, ancje par mieç di un sisteme di traduzion simultanie, di intervignî intant dai lavôrs de session plenarie tune des lenghis ricognossudis come couficiâls a nivel teritoriâl. La propueste e previôt ancje la pussibilitât di presentâ tescj scrits inta chestis lenghis e di garantî il lôr ûs par iniziativis inmaneadis dentri dal Parlament. In dì di vuê, l’ûs di basc, catalan e galizian al è permetût, in forme parziâl, dome intant dai lavôr dal Senât. La aprovazion de propueste, che e viôt contrariis lis diestris spagnolistis (PP, Ciudadanos e Vox), e dipendarà massime dal vôt dai socialiscj che, fin cumò, nol è che si vedin mostrâts masse cjalts sul teme.
Corsiche: autonomie e presonîrs, di Parîs nissune buine gnove
Si varà di spietâ dopo des elezions legjislativis francesis pe prime riunion tra i rapresentants des istituzions corsis e di chês francesis par discuti dal avignî de isule, a partî de domande di autoguvier che zaromai di agns e ven fate indenant dal esecutîf e de Assemblee corse. La vierzidure di un procès di discussion tra il stât centrâl e lis istituzions corsis e jere stade prometude dal ministri pal interni francês, Gérald Darmanin, ancjemò in Març intant de sô visite su la isule tal doman des manifestazions massivis e dai scuintris che a vevin inflamât la Corsiche dopo de agression mortâl al militant indipendentist Yvan Colonna. Sul imprin si veve prometût la partence dal confront istituzionâl subite dopo des elezions presidenziâls; cumò invezit si lu à rimandât a dopo des legjislativis, par altri cence fissâ nissune date precise. La gnove e à tornât a jevâ il marum su la isule là che e cres la pôre che a Parîs si vedi chê di lâ indenant a rimandâ cu la sperance di inflapî la mobilitazion dai cors.
Stât francês: pas indenant pe formazion dai insegnants
L’istitût superiôr des lenghis de Republiche francese (ISLRF) e la rêt dai istitûts superiôrs dal insegnament e de educazion (INSPE) a àn sotscrit une convenzion cuadri pe formazion dai insegnants des scuelis a imersion là che si doprin lenghis minorizadis. L’acuardi al rivuarde lis lenghis di sîs comunitâts minorizadis cjapadis dentri tal stât francês o sei il basc (rêt des scuelis imersivis Seaska), il breton (Diwan), il catalan (Bressola), il cors (Scola Corsa), l’ocitan (Calandreta) e il todesc de Alsazie (ABCM-Zweisprachigkeit). La convenzion e rapresente un pas indenant impuartant pe formazion dal personâl che al dopre chestis lenghis intes scuelis a imersion.
Paîs Basc: a Donostia par rivendicâ il dirit di vivi par basc
Miârs di personis si son dadis adun ai 21 di Mai a Donostia par rivendicâ il dirit a vivi ad in plen par euskara. La iniziative, clamade dongje di Gazte Euskaltzaleen Sarea e poiade di diviers agjents sociâi impegnâts pe lenghe basche, e veve chê di riclamâ la atenzion sul teme des politichis linguistichis pal euskara che al ven dât par scontât di masse di lôr e là che invezit e je dibisugne sei di tignî alte la pression sociâl che di une azion plui fuarte e eficiente de bande des aministrazions autonomichis e di chês locâls.
Paîs Basc: la mancjance di esams par basc in tribunâl
Par Seaska – la federazion des scuelis a imersion dal Paîs Basc dal Nord sot aministrazion francese – il ministeri pe educazion nol à mantignût i impegns cjapâts cu la convenzion sotscrite tal 2019 cul ufici public pe lenghe basche e cu la stesse federazion des ikastolas. Par chest e à decidût di fâ indenant une denuncie formâl denant dal tribunâl aministratîf di Pau. I students des scuelis imersivis baschis a àn za tacât a davuelzi i esams finâi des secondariis di prin grât e chei di acès ae universitât ma cence podê fâ nissune prove par euskara, cundut che il ministeri si veve impegnât a garantîur cheste pussibilitât. I magjistrâts a varessin cumò di vê timp fintremai la fin di Jugn par cjapâ une decision su la denuncie presentade.
Paîs Catalans: cuasi 5 milions par dopleaduris e sottitulazions
Il guvier de Catalogne al à publicât doi bants par incressi la presince de lenghe proprie tes produzions audiovisivis. Il prin avîs public al è indreçât aes impresis distribudoris e al met a disposizion 2 milions di euros par sottitulâ o dopleâ par catalan i cines proietâts intes salis. Par mieç di chest canâl contributîf, l’an passât a jerin stâts dopleâts 56 luncmetraçs e sottitulâts altris 34. Il secont bant al à une disponibilitât di 2 milions e 700 mil euros par incressi la ufierte par catalan su lis plateformis digjitâls e par television. L’an passât cui fonts di chest avîs a jerin stâts dopleâts 209 contignûts audiovisîfs e sottitulâts altris 206.
Galizie: in place par rivendicâ il dirit a vivi ad in plen par galego
In ocasion de Zornade de culture galiziane, ai 17 di Mai, diviers centenârs di personis a àn sfidât il burlaç che al à colpît S. Jacum di Galizie (Santiago de Compostela) par domandâ un avignî gnûf pe lenghe proprie. In plui di tancj citadins comuns, tra i manifestants che a àn sfilât pes stradis de capitâl de Galizie in rispueste al apel de plateforme civiche Queremos Galego a jerin ancje i rapresentants principâi dai partîts nazionalitaris e progressiscj che, in dì di vuê, si cjatin ae oposizion. Di ducj al è rivât l’inviât al guvier dal PP – di pôc passât intes mans di Alfonso Rueda – a derogâ la cussì clamade leç sul plurilinguisim che e je daûr a pidimentâ l’insegnament dal e par galizian.
fur_Latn ita_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn hne_Deva fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn